यक़ीन या विश्वास बहुत ही मुश्किल चीज़ है। यह शक के रास्ते चलकर ही ख़ुद को हासिल करता है। यक़ीन तब तक हासिल नहीं माना जा सकता, जब तक कि शक की बुनियाद पर खड़े होकर जिज्ञासा की ऊंगली पकड़ते हुए बार-बार के प्रयोग से इत्मिनान न कर लें कि ‘हां ऐसा ही है’। इस ‘ऐसा ही है’ का अहसास प्रयोगों से बार-बार गुज़रकर ही मिलता है। जब हम सीधे-सीधे यक़ीन कर लेते हैं, तो मानकर चला जाना चाहिए कि वह यक़ीन की शक्ल में कुछ और है, जिसे अंधविश्वास कहना ज़्यादा मुनासिब है। क्योंकि जहां विश्वास की आंखें बंद हों, वो देख पाने में लाचार हो, अपनी आंखों के बजाय दूसरों की आंखों पर भरोसा करने वाला यक़ीन हो, तो उसे अंधा विश्वास ही तो कहते हैं। कई बार विश्वास की तरफ़ चलने की हिम्मत भी हममें नहीं होती।